
Ugod Község Önkormányzata Képviselő-testületének 
1/2015. (II.28.) önkormányzati rendelete

a pénzbeli és természetbeni támogatások rendszeréről, valamint a személyes

gondoskodást nyújtó szociális és gyermekjóléti ellátásokról

Ugod Község Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában foglalt felhatalmazás alapján, Magyarország helyi önkormányzatairól szóló 2011. év CLXXIX. tv. 13. § (1) bekezdés 8. pontjában meghatározott feladatkörében eljárva a következőket rendeli el:
I. fejezet

Általános rendelkezések

1. A rendelet célja

1. §
(1) E rendelet célja, hogy a szociális biztonság megteremtése és megőrzése érdekében szabályozza a pénzbeli és természetbeni juttatások, valamint a szociális ellátások igénybevételének helyi szabályait, rendelkezzék a szociális és gyermekjóléti szolgáltatások igénybevételének jogosultságáról, mértékéről, igénybevételük módjáról és térítési díjairól.

(2) A képviselő-testület az ellátások biztosításával a szociális szempontokból rászorult családok életminőségén kíván javítani, egyidejűleg ösztönözni kívánja a kérelmezőket arra, hogy maguk is tegyenek meg minden tőlük elvárhatót annak érdekében, hogy családjuk eltartásáról elsősorban kereső tevékenységből származó jövedelemből tudjanak gondoskodni.

(3) E rendelet a a szociális igazgatásról és szociális ellátásokról szóló 1993. évi III. törvény (a továbbiakban: Szt.) és a gyermekek védelméről és a gyámügyi igazgatásról szóló 1997. évi XXXI. törvényben (a továbbiakban: Gyvt.) foglalt rendeletalkotási kötelezettségnek megfelelően az Szt. 1. § (2) bekezdés felhatalmazása alapján rendelkezik az önkormányzat által nyújtható szociális ellátásokról.

2. A rendelet hatálya

2. §

(1) E rendeletet kell alkalmazni Ugod község önkormányzat közigazgatási területén életvitelszerűen élő

a) magyar állampolgárokra,

b) bevándoroltakra és letelepedettekre,

c) hontalanokra,

d) a magyar hatóság által menekültként vagy oltalmazottként elismert személyekre. 
(2) E rendelet hatálya az Szt. 7. § (1) bekezdésében meghatározott ellátások tekintetében az a)-d) pontban foglaltakon túlmenően kiterjed az Európai Szociális Kartát megerősítő országoknak a Magyarország területén jogszerűen tartózkodó állampolgáraira is.

(3) E rendelet hatálya kiterjed az Szt. 3. § (3) bekezdésében, a Gyvt. 4. § (1) bekezdés b) pontjában meghatározottakra.

(4) E rendelet szerint kell eljárni az (1) és (2) bekezdésben meghatározott személyeken kívül,  Ugod község területén tartózkodó nem magyar állampolgárságú gyermek védelmében is, ha az ideiglenes hatályú elhelyezés vagy más ideiglenes hatósági intézkedés elmulasztása a gyermek veszélyeztetettségével vagy elháríthatatlan kárral járna.

(5) E rendelet hatálya kiterjed az önkormányzat együttműködési megállapodás keretében más önkormányzattal, illetve civil, társadalmi szervezetekkel kötött ellátási szerződése alapján a személyes gondoskodást nyújtó ellátások esetében az ellátásban részesülő személyekre.

3. Hatásköri szabályok

3. §
(1) Az Szt.-ben, valamint a rendeletben meghatározott feltételek szerint Ugod Község Önkormányzat Képviselő-testületének Szervezeti és Működési Szabályzatáról szóló önkormányzati rendelet (továbbiakban: SZMSZ) alapján átruházott hatáskörében a polgármester dönt:

a) települési támogatás megállapításáról ;

b) köztemetés elrendeléséről

c) köztemetés költségének megtérítése alóli mentesítésről;

d) étkeztetés személyi térítési díjának megállapításáról

(2) A képviselő-testület dönt:

a) a (1) bekezdésben meghatározott települési támogatás során egyedi méltányosság gyakorlásáról;

b) a személyi térítési díj mérsékléséről, elengedéséről;

c) a jogosulatlanul és rosszhiszeműen felvett ellátások tekintetében a részletfizetés engedélyezéséről, a részbeni vagy a teljes elengedésről.
4. Eljárási rendelkezések

4. §

(1) A szociális, gyermekjóléti ellátások iránti kérelmet - az igénylésre rendszeresített nyomtatványon - egész évben folyamatosan lehet benyújtani az Ugodi Közös Önkormányzati Hivatalnál, vagy postai küldeményként a Közös Önkormányzati Hivatal címére is benyújtható, vagy feladható.
(2) Az ellátásokat a Közös Önkormányzati Hivatalnál ügyfélfogadási időben rendelkezésre álló, vagy az www.ugod.hu honlapról letöltött formanyomtatványon is lehet kérelmezni.

(3) Az e rendeletben meghatározott rendszeres pénzbeli ellátásokat bankszámlára kell utalni, az eseti pénzellátások házipénztárból is kifizethetők.
5. §
A benyújtott igazolások, nyilatkozatok tartalmát a Közös Önkormányzati Hivatal az alábbiak szerint ellenőrizheti:

a) megkeresheti az illetékességgel rendelkező adóhatóságot,

b) megkeresheti a polgárok személyi adatait és lakcímét nyilvántartó szervet,

c) megkeresheti a közlekedési igazgatási hatóságot,

d) elrendelheti környezettanulmány készítését,

e) megkeresheti az igazolást kiállító szervet, munkáltatót.

5. A települési támogatás

6. §

A települési támogatást a családi segélyezés elvének érvényesítésével kell biztosítani. A családban életvitelszerűen együtt élő személyek életmódját, szociális helyzetét, a rászorultságot egységben kell vizsgálni. A nyújtandó támogatást úgy kell megállapítani, hogy elősegítsék a család létfenntartási és lakhatási lehetőségeit.

7. §
(1) Nem szükséges a kérelmezőnek új igazolást csatolni, illetve nyilatkozatot tenni a tárgyévi kérelméhez, ha a jogszabályoknak és e rendelet előírásainak megfelelően már benyújtotta:

a) a tárgyévi nyugdíjáról szóló igazolást,

b) a társadalombiztosítási ellátás esetében a kérelem benyújtását megelőző hónapban kifizetett ellátást igazoló szelvényt, vagy társadalombiztosítási szerv igazolását,

c) a szülői felügyeleti jog egyik szülő általi gyakorlása esetén az erre vonatkozó okiratot,

d) a tartósan beteg, illetőleg fogyatékos gyermek egészségi állapotára vonatkozó igazolást,

e) a középfokú, vagy felsőfokú oktatási intézmény nappali tagozatán tanuló esetében az oktatási intézmény adott félévi igazolását a tanulói vagy hallgatói jogviszony fennállásáról,

f) álláskereső esetén az együttműködésről, az álláskereső ellátásról, vagy a regisztrálásról a munkaügyi központ illetékes kirendeltsége által kiadott előző havi igazolást, határozatot, vagy az aktív korú ellátásra való jogosultságot megállapító határozatot,

g) a gyermek elhelyezése vagy ideiglenes hatályú elhelyezése és a gyámrendelés tárgyában hozott bírósági és gyámhatósági határozatot.

(2) Annak igazolására, hogy a szülő gyermekét egyedül neveli, illetve gyermektartásdíjban részesül, bontóperi vagy gyermekelhelyezésről szóló ítélet, képzelt apát megállapító határozat, gyermektartásdíjat megállapító bírói ítélet vagy ez irányú bírósági eljárás megindításáról szóló okirat szolgálhat.

8. §
(1) A települési támogatás egészben vagy részben természetbeni szociális ellátás formájában is nyújtható. A természetbeni szociális ellátás formájáról és módjáról az ellátást megállapító határozatban rendelkezni kell. 

(2) A természetbeni szociális ellátás formái: étkezés, gondozási díj átvállalása, a gyermek tanulmányaival és a lakhatással összefüggő kiadások támogatása.

(3) A települési támogatás folyósítása készpénzben, gyógyszer-, vásárlási utalvány formájában vagy a jogosult közvetlen költségeinek átvállalásával történhet.

(4) A természetbeni ellátásként megállapított lakhatási támogatást havonta kell folyósítani.

II. fejezet

6. A települési támogatás formái

9. §
Települési támogatás

a) a létfenntartási gondok enyhítése;

b) a lakhatás támogatása;
c) születési támogatás;

d) az elhunyt személy eltemettetésének költségeihez való hozzájárulás;

céljából nyújtható.

10. §
(1) Rendkívüli települési támogatás állapítható meg annak a létfenntartási gondokkal küzdő személynek, akinek családjában az egy főre jutó jövedelem nem haladja meg az öregségi nyugdíj mindenkori legkisebb összegének 130 %-át és önmaga vagy családja létfenntartásáról más módon gondoskodni nem tud, mert 

a) tartós betegség vagy rokkantság miatt jelentős jövedelem-kiesése következett be vagy

b) elemi kár, vagy sérelmére elkövetett bűncselekményből anyagi kára keletkezett vagy

c) nyugdíj vagy a megváltozott munkaképességű személyek ellátásairól és egyes törvények módosításáról szóló 2011. évi CXCI. törvény 3. § (1) bekezdése szerint folyósított ellátás kifizetése a jogosultság megállapításának elhúzódása miatt késik vagy

d) önhibáján kívül legfeljebb 2 havi közüzemi díjhátraléka, lakbérhátraléka halmozódott fel, melyet önerőből nem tud kiegyenlíteni vagy

e) nagyobb összegű, váratlan vagy előre látott kiadásai vannak, amelyeket önerőből nem tud kiegyenlíteni, vagy

f) gyermek nevelésével, gondozásával, a nevelésbe vett gyermek családjával való kapcsolattartáshoz, a gyermek családba történő visszakerülésének elősegítéséhez kapcsolódó kiadásai keletkeztek.

(2) Az (1) bekezdésben meghatározott esetekben a települési támogatás maximális összege az öregségi nyugdíj mindenkori legkisebb összegének 200 %-a, de nem haladhatja meg a tényleges költség mértékét, de nem lehet kevesebb 5.000,- Ft-nál.
(3) A települési támogatás létfenntartási gondokkal küzdő személynek időszakosan vagy tartósan fennálló létfenntartási gondja enyhítésére, ismétlődően, tárgyévben a kérelem benyújtásától havonta és vásárlási utalvány formájában is nyújtható. 

(4) Egy naptári évben egy háztartásban élő személyek részére rendkívüli települési támogatást legfeljebb 3 alkalommal lehet megállapítani. 

(5)
 Elemi kár, valamint tartós betegség vagy rokkantság esetén e támogatás jövedelemhatárra  tekintet nélkül adható egy naptári évben belül egy alkalommal, mértéke nem haladhatja meg a legkisebb öregségi nyugdíj 250 %-át.

11. §
(1) A lakhatás elősegítése érdekében települési támogatásként lakhatási támogatás állapítható meg. 

(2) A lakhatási támogatás a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadásaik viseléséhez nyújtott hozzájárulás.        
(3) A lakhatást elősegítő települési támogatás a kérelem benyújtása hónapjának első napjától a 12. hónap végéig kerül megállapításra, de legfeljebb a lakáshoz kapcsolódó jogviszony időtartamára.

12. §

(1) Lakhatási támogatásra az a személy jogosult, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 100 %-át.
(2) A lakhatási támogatás 1 hónapra jutó összege 2.500.-Ft.

(3) Lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától. 

(4) A (2) bekezdés alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit. 

(5) A lakhatási támogatás megállapítása iránti kérelmet az 1. melléklet szerinti formanyomtatványon kell benyújtani. 

(6) Nem jogosult lakhatást elősegítő települési támogatásra

a) aki albérlőt tart, vagy más módon hasznosítja a lakását;

b) olyan jogcímnélküli lakáshasználó, aki elhelyezésre nem jogosult;

c) akinek a lakásbérleti, vagy tulajdonjogára vonatkozóan tartási, életjáradéki vagy öröklési szerződése áll fenn;

d) aki a bérleti szerződésben vállalt rendeltetésszerű lakáshasználattal kapcsolatos szabályokat, vagy az emberi együttélés szabályait nem tartja be;

e) akinek a bérleti jogviszonya tekintetében az arra jogosult lakbércsökkentésről rendelkezett, a lakbércsökkentés idejére. 

7. Születési támogatás

12/A. §

(1) Ugod községben az állandó ugodi lakos szülők, akik életvitelszerűen Ugod községben laknak, újszülött gyermekük születését követően gyermekenként 50.000.-Ft összegű születési támogatásra jogosultak.

(2) A születési támogatást bármelyik szülő kérheti, a kérelemhez a gyermek születési anyakönyvi kivonatát kell bemutatni.

(3) Különélő szülők esetén a támogatás csak a gyermek gondozására jogosult állandó ugodi lakos szülőnek állapítható meg, ha életvitelszerűen Ugod községben lakik. Ebben az esetben a támogatást a gondozásra jogosult szülő kérheti, s a támogatást  az ő kezeihez kell kifizetni.

(4) A támogatás megállapítását a képviselő-testület a polgármesterre ruházza át.
13. § 

(1) Települési támogatásként elhunyt személy eltemettetésének költségeihez való hozzájárulás nyújtható annak a személynek, aki a meghalt személy eltemettetéséről gondoskodott feltéve ha: az eltemettető ugodi lakos, és az elhunyt személy Ugod község közigazgatási területén állandó lakcímmel rendelkezett.

(2) A segély mértéke a helyben szokásos temetési költség - amelynek összege 150.000.-Ft – 10   %-a.

(3) Az (1) bekezdés szerinti temetési támogatás iránti kérelemhez csatolni kell a 4. §-ban foglaltak mellett a kérelmező nevére kiállított temetési költségeit igazoló számlák és a halotti anyakönyvi kivonat másolatát. 

(4) Az (1) bekezdés szerinti támogatás iránti kérelem benyújtási határideje a  halotti anyakönyvi kivonat kiállítását követő 60. nap. A benyújtási határidő elmulasztása jogvesztő.
III. fejezet

7. A természetben nyújtott szociális ellátások
14. §

A természetben nyújtott szociális ellátások formái:

(1) természetben nyújtott települési támogatás

(2) köztemetés

8. Természetben nyújtott települési támogatás
15. §

(1) A rendkívüli települési támogatás természetben is nyújtható, - melynek formái:

a) tankönyv, illetve füzetcsomag

b) tartós élelmiszer

c) gyermekintézmények térítési díjának fizetése, illetve ahhoz történő hozzájárulás, 

d) tüzelő támogatás

e) közüzemi díjak kifizetése, illetve ahhoz történő hozzájárulás

f) étkeztetés térítési díjának fizetéséhez történő hozzájárulás

(2) A segély természetbeni formában történő nyújtása esetén a támogatást megítélő határozatban erről rendelkezni kell.

9. Köztemetés

16. §

Az Szt. 48. §-a szerinti köztemetést átruházott hatáskörben a polgármester rendeli el.
IV. Fejezet

10. Szociális szolgáltatások

17. §
Az önkormányzat által biztosított szociális alapszolgáltatások formái:

a) étkeztetés;

b) házi segítségnyújtás;

c) családsegítés;

d) gyermekjóléti szolgáltatás.

18. §
(1) Az Szt. 62. §-ában meghatározott személyek részére étkeztetést biztosít az önkormányzat.

(2) Az étkeztetési igény kérelemre, vagy hivatalból indul.

(3) Étkeztetésre jogosult az, aki:

a) az 58. életévét betöltötte vagy

b) fogyatékos vagy

c) állandó és tartós gondozásra szorul

d) hajléktalan és Ugod községben tartózkodik. 

(4) Fogyatékossága miatt akkor minősül valaki szociálisan rászorultnak, ha a háziorvos igazolja, hogy a betegség jellege (testi,- értelmi fogyatékossága, pszichiátriai állapota) miatt önmaga étkeztetéséről gondoskodni nem tud.
(5) Az (1) bekezdés b) és c) pontjára vonatkozóan háziorvosi igazolás becsatolása szükséges.

(6) Az ellátás történhet saját elvitellel, illetve az étel házhozszállitásával.
(7) Az étel kiszállítását az önkormányzat oldja meg a kérelemnek megfelelően a rászorulók részére.

(8) Az ellátásért térítési díjat kell fizetni. A térítési díjat az ellátást igénybe vevő jogosult köteles megfizetni. Amennyiben a jogosult jövedelemmel nem rendelkezik, a térítési díjat a jogosult tartására, gondozására kötelezett és képes személy köteles megfizetni.

(9) Az étkeztetés megállapításának hatáskörét a képviselő-testület a polgármesterre átruházza.

19. §

(1) Az étkeztetés intézményi térítési díjának megállapítása az Szt. 115. § (1) bekezdése alapján történik. 

(2) Az önkormányzat külön rendeletben állapítja meg: az (1) bekezdésében foglalt intézményi térítési díj összegét. Az ellátott által fizetendő személyi térítési díjat a polgármester állapítja meg a személyes gondoskodást nyújtó szociális ellátások térítési díjáról szóló  29/1993. (II. 17.) Korm. rendelet szabályaira figyelemmel.

20. §

(1) Az étkeztetés igénybevételéről a polgármester és az ellátott megállapodást köt. A megállapodásban ki kell térni:

a) az étkeztetés módjára;

b) a személyi térítési díj összegére és a megfizetés időpontjára, módjára;

c) az ellátástól való távolmaradás esetén (pl. betegség, kórházi ápolás, elutazás) az előzetes bejelentési kötelezettség szabályaira;

d) az ellátás megkezdésének időpontjára;

e)az ellátás megszüntetésének eseteire vonatkozó figyelmeztetésre.

(2) Az étkezési ellátást meg kell szüntetni az alábbi esetekben:

a) a jogosult halálával,

b) határozott idejű ellátás esetén a megjelölt időtartam lejártával,

c) a jogosult, vagy a törvényes képviselője kezdeményezésére,

d) amennyiben az étkezést az ellátott előzetes bejelentés nélkül tartósan (2 hónapot meghaladó időtartamban) nem veszi igénybe,

e) az ellátott a részére megállapított intézményi térítési díj megfizetését figyelmeztetés ellenére elmulasztotta, feltéve, hogy annak megfizetésére egyébként képes lenne,

f) az ellátott magatartásával az ellátást lehetetlenné teszi vagy akadályozza.

(3) Az ellátás megszüntetéséről a polgármester a (4) bekezdés d), e), f) és g) pontja esetében határozattal dönt, és döntéséről értesíti a kérelmezőt. A (2) bekezdés b)-c) bekezdése esetében az ellátás megszűnése automatikusan történik külön határozat nélkül.

11. Családsegítés

21. §

A családsegítést – az életvezetési problémákkal, szociális gondokkal küzdő családok megsegítésére – az Önkormányzat a Pápakörnyéki Önkormányzatok Feladatellátó Társulása útján látja el.
12. Házi segítségnyújtás

22. §

Az önkormányzat házi segítségnyújtásról a Pápakörnyéki Önkormányzatok Feladatellátó Társulása útján gondoskodik. 
13. Gyermekjóléti szolgáltatás
23. §
(1) A gyermekjóléti szolgáltatást az önkormányzat Pápakörnyéki Önkormányzatok Feladatellátó Társulás társulási megállapodása alapján a Pápakörnyéki Önkormányzatok Feladatellátó Intézménye útján biztosítja.

(2) A gyermekjóléti szolgáltatás térítésmentes. A szolgáltatást a szülő, más törvényes képviselő kérelmére, illetve a Gyvt. 17. § (1) bekezdésében felsoroltak, valamint a jegyző, a gyámhivatal vagy bármely állampolgár - gyermek veszélyeztetettségére utaló - jelzése alapján végzi.

(3) A gyermekjóléti szolgáltatás feladatait a Gyvt. 39-40. §-ai határozzák meg.

V. Fejezet

14. Vegyes és záró rendelkezések

24. §
Az e rendeletben nem szabályozott kérdésekben az Szt., valamint a Gyvt. rendelkezései az irányadóak.

25. §
(1) E rendelet 2015. március 1-jén lép hatályba.
(2) A rendelet hatályba lépésével egyidejűleg hatályát veszti Ugod Község Önkormányzata Képviselő-testületének a pénzeli és természetben nyújtott szociális és gyermekvédelmi ellátásokról és az ezzel kapcsolatos szabályokról szóló 14/2013. (XII. 4.) önkormányzati rendelete.
Ugod, 2015. február 2.


Vörös Tibor 
Horváth Mária

polgármester
jegyző

A rendelet kihirdetve: 2015. február 28.

Horváth Mária


jegyző

1. melléklet az 1/2015.(II.28.) önkormányzati rendelethez

KÉRELEM
a  lakhatási támogatás megállapítására
A kérelmező neve:………………………………………………………………………………

Szül. helye, ideje: ……………………………………………………………………………….

Anyja neve: ……………………………………………………………………………………..

TAJ száma. …………………………….  Állampolgársága………………….………………...

Lakóhelye:……………………………………………………………………………………….

Tartózkodási helye: ……………………………………………………………………………..

A lakásban a közös háztartásban ( azonos lakcímen )élők adatai:

	NÉV
	Szül. hely, idő
	Anyja neve
	TAJ száma
	Nettó jövedelem 

	
	
	
	
	

	
	
	
	
	

	
	
	
	
	

	
	
	
	
	

	
	
	
	
	

	
	
	
	
	


Kérem a támogatás megállapítása esetén a támogatás összegét az alábbi számlaszámra szíveskedjenek utalni.

⁭⁭⁭⁭⁭⁭⁭⁭─⁭⁭⁭⁭⁭⁭⁭⁭─⁭⁭⁭⁭⁭⁭⁭⁭

Büntetőjogi felelősségem tudatában kijelentem, hogy

a) életvitelszerűen a lakóhelyemen / a tartózkodási helyemen élek* (a megfelelő rész aláhúzandó),

b) a közölt adatok a valóságnak megfelelnek.

Tudomásul veszem, hogy a kérelemben közölt jövedelmi adatok valódiságát a szociális igazgatásról és szociális ellátásokról szóló 1993. évi III. törvény 10. § (7) bekezdése alapján a szociális hatáskört gyakorló szerv - a Nemzeti Adó- és Vámhivatal hatáskörrel és illetékességgel rendelkező adóigazgatósága útján - ellenőrizheti.

Hozzájárulok a kérelemben szereplő adatoknak a szociális igazgatási eljárás során történő felhasználásához.

Dátum:……………………….








……………………………………

                                                                                                         kérelmező

Mellékletek:
1./ A kérelmező, valamint a közös háztartásban élők - a kérelem beadását  megelőző hónap – jövedelemigazolásai.

2./ Bérleti jogviszony esetében a bérleti szerződés másolata

� Módosította a 8/2015.(VII.31.) önkormányzati rendelet. Hatályos 2015. augusztus 1-től.


� Beiktatta a 8/2015.(VII.31.) önkormányzati rendelet. Hatályos 2015. augusztus 1-től.





